L’atro giorno o scindico Bucci o l’à fæto unna battua, dixendo che o doviæ domandâ e palanche do diritto de uso da bandea zeneise che a Repubrica a concedeiva à l’Inghiltæra inti secoli passæ. Se tratta de unna lezzendia sensa nisciun fondamento, ançi, ean se mai i liguri che deuviavan – quande e cöse no anavan guæi ben – e bandee di atri – oviamente anche à sfrouxo, sensa pagâ di diritti.
De fæti o Steva de Franchi, into descrive do 1763 a vittöia navale do Coapitanio Cristòffa Castellin contra di sciabecchi tunexin, o scrive “croxe rossa in campo gianco sensa mascara erborò, bon zeneise ardio e franco, comme fan ri pari sò”. Saiva à dî che, ben ben de spesso, i atri “pari sò” gh’ea ciù cao navegâ sotta unn’atra bandea – mascime franseise – anche pe evitâ brutte sorpreise, comme intravvegnuo a-o Castellin. Donca, verso a fin de l’avventua repubricaña, quella bandea ch’a l’ea stæta temmua into Mediterranio, a se issava à pròpio reisego e peigo…
Sto chì o no veu dî che i liguri no ghe tegnissan, a-a seu bandea, e che aggian fæto o poscbile pe mantegnîla fiña dòppo a cheita do stato repubrican. Pe tanti dexeñi, de fæti, e nave de armatô zeneise an avuo o diritto de ïsâ, à lato da bandea savoiarda ò italiaña, a vegia Croxe de San Zòrzo. Stupisce un pittin, aloa, che a Region Liguria quande a l’à dovuo dâse unna bandea a l’agge çernuo quella cösa sensa nomme , quande a gh’aiva in sciâ töa un scimbolo bello pronto. Do resto, oua gh’è unna propòsta de de lezze de iniçiativa popolare ch’a prevedde de adottâ torna o San Zòrzo comme emblema da Region. Nisciun ne paghià di diritti, me diei, ma armeno inte sta stöia ghe saià ciù de sæximo.
Lescico
Cheita: caduta
Deuviavan: usavano
Guæi: molto
Intravveguo: successo
Peigo: pericolo
Reisego: rischio
Sæximo: senso, buon senso
Sfrouxo (à): di frodo
Töa: tavolo
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lmo_Latn ita_Latn